Navoiyda “GAI”ga pora taklif qilgan haydovchi pulni yutib yubordi

Navoiy viloyati “Karnab” kuzatuv blok postida “GAI”ga pora taklif qilgan haydovchi pulni yutib yubordi. Bu haqda viloyat Ichki ishlar boshqarmasi axborot xizmati xabar berdi.
Ma'lum bo'lishicha, postda xizmat olib borayotgan YPx inspektori “Nexia” avtomashina haydovchisi M.A. xavfsizlik kamaridan foydalanmasdan kelayotgani uchun to'xtatgan. Jujjatlar tekshirilganda mashinaning davlat raqami o'zgartirilgani aniqlangan. YPx xodimi tegishli tartibda hujjat rasmiylashtirib, mashinani jarima maydoniga olib borgan. Haydovchi unga mashinasini qaytarish evaziga bir million so'm pora taklif qilgan.
Voqeadan bir kun keyin fuqaro inspektor bilan uchrashib, unga 100 dollar bergan. Ammo haydovchi tezkor tadbir ishtirokchilarini payqab qolib, pulni yutib yuborgan.
Tibbiyot xodimlari yordamida haydovchining oshqozonidagi pul chiqarib olingan. M.A.ga nisbatan Jinoyat kodeksining 211-moddasi (Pora berish) 1-bandi bilan jinoyat ishi qo'zg'atilgan.
Avvalroq Toshkentda IIB xodimlari pora olayotganda ushlangandi. Ulardan biri ayblanuvchiga chora ko'rmaslik evaziga 5000 dollar talab qilgan.